重修周公庙赋
王严 (Song)
元祐元年春三月，皇帝嗣位，肆大眚以新天下。诏书之下郡县者有曰：「前世圣帝明王、忠贤哲义，有大功利及物，列于祀典，其陵寝庙貌废缺不完者，悉令葺治，所以竭虔妥灵，格于上下，稽若古训，敦厚风俗」。其意甚美。当是之时，有司固当增置，然制度狭陋，草率苟完，不足以奉承朝廷尊大先古圣贤之意。今陕西转运使游公，元祐六年按行西路，饬官吏，畀财用，大为营建，凡一百一十间。又因其泉流，导之者为畎浍，潴之者为池沼，植之者为园林，培之者为亭榭。森布概列，落落如画图间，使人喜游而肆观焉。至其庙貌尊严，殿庑华焕，左右仗卫，塑画罗列，剑戟森然，䌽绘光耀，竦动耳目。而圣象巍然居其上，髣髴如见当时坐明堂，被衮衣，抱幼君以朝诸侯，四方万里海隅之君奔走俯伏听命，莫敢后时，制礼作乐，七年而致太平，以成周家卜年卜世之久。呜呼盛哉，此亦天下之壮观也！惟周公盛德大业具见于《诗》、《书》，而法度文物载在《周礼》，及其行事之绪馀，往往论辨发于史传、诸子百家之书。仲尼又以其微意于《春秋》，以深究礼法之弊，此固非浅见謏闻所可道也。因拾其已传之迹，而系之以赋曰：奥惟有周，肇自履帝。后稷不窋，忧勤积累。公刘基理，釐尔士女。太王避敌，从者如市，躬仁蹈义，以迨王季。文王作则，德与民庇，小心翼翼，天下有二。武拯涂炭，昧爽甲子，太白授首，商纣妲己。梯航四海，车书一轨。天作元辅，曰旦翊世。文王之子，武王之弟。武疾未瘳，公告天地，植璧秉圭，请代以死。至忠竭诚，则始见于金滕；受遗托孤，则恭承乎玉几。爰畀顾命，乃摄宝位，冢宰作诰，百官总己。于是辅导幼主，笞挞伯禽，坐明堂，冠冕旒，抚四方，朝诸侯，吐餔握发，制礼作乐。卜世三十，卜年七百。营洛邑，均道里。设官职，列朝士。序同异，封子弟。建磐石之固，宅维城之利。五侯九伯，犬牙相制。扬文武之烈光，率祖宗之大缔，监二代之文物，揭万世之典礼。噫嘻！我直如矢，我道如砥。变生于独，惑出于似，君子既诚，小人乃毁。贝锦萋斐，箕舌哆侈。近则成王不知，召公弗喜；远则四国横议，曰公不利。据手瘏口，跋胡疐尾。群轻折轴，积毁销骨。青蝇上璧，点白为黑。众口铄金，呀吻利喙。鸮无好音，车有载鬼。蜂气豺目，蛟涎虎噬。公于是时，了不芥蒂。是用居东以伐，作诗以遗。不顾小忿，断以大义。诛殛谗乱，表暴仁智。罪人斯得，神告以异，大风偃拔，开悟主意。群公尽弁，乃启金匮，曰公勤劳，训我孺稚。衮衣告归，天地荐祉，岁则大熟，禾则尽起。摄政七岁，明辟复子。启封七百，土宇世嗣。老于京师，备道全美。巍巍乎高哉远哉兮，宣德音以不瑕，皭然不滓。丰功盛烈与日月而齐光兮，烜赫晃耀乎垂千百祀。鲁侯受命，祭以天子。血食万世，流泽千纪。荣华至今，歌颂不已。汉唐而降，土木其峙。想望风采，恍惚梦寐。载在祀典，庙貌簠簋。曰岐之阳，在水之溪，面终南兮俯清渭。瞻睟容兮望遗趾，睥睨爽垲兮髣髴英气。殿沉沉兮穹窿，神其来哉兮昂昂颙颙。层垣落日兮古木号风，停流澄碧兮晴影涵空。丹楹剥月兮绘壁嘘龙，繁云翳翳兮暑雨濛濛。遗波馀泽兮几千百年，滥而为泉兮汇而为渊，酾而为渠兮霈而为川。锸云渠雨，溉我甫田。沃壤万亩，溯洄千里。契理乱，鉴臧否。或通或塞，或涸或沸。守令得其人则决，不得其人则止。岁在阏逢，漈辟可历。肆沕潏以曼衍，极舒徐以逶迤。兰泽勃以滂湃，晷潎洌其栉比。灂堆埼，激霄坠。宗磈砢，瀵泜沚。沦湄浒，漪靡纾。汹汹洞洞，瀹瀹泚泚。苍崖峨峨兮，白石齿齿。若乃支分派引，旁午错出，涤阛阓，瀺井里，浸淫逆折乎兰若之圃，汗漫溥博乎弦歌之地。濡鳞翼于将剿，苏根荄于既残。惟馀闰之所浃，无一物而不被。至于风亭月榭，层楼观阁，流珠漱玉，清声爽韵。洋洋乎方池曲江，孤屿绝岛，沐浴长养乎春阳而秋艾。天波空鳞，云山倒影，凉飔兮皱轻碧，急雨兮敛新霁。皓月沉素，馀霞弄绮。雁落兮修涟生，鱼吹兮圆晕起。沙堤兮蓼岸，花妍兮草媚。客有乘范蠡之舟，横桓伊之笛，延驰影以纶钩，汎凄飙而脍鲤。抹毫而吟，挈榼而醉，不事王侯，屣弃名利。而深入乎烟霞之际，以索于形骸之外，养乎中和之气。此智者之所乐而不可胜记。夫是之谓周公之水。辞曰：我思古人兮永想风声，徘徊明廷兮瞻仰仪刑。野人何知兮桂酒芬馨，禳除凶灾兮祈请冥灵。岁时丰乐兮吏治不惊，奉法循度兮天王圣明。我思古人兮姬公、孔子，忽乎其有见兮，邈乎其不可致。如有用我者兮，期月而已。将以敬天之命，垂于无穷，诣于极治兮，请俟周礼。